khistorydata/jeongjo-sjw-relations huggingface dataset:
정조 1년
刑曹啓目。武一所兩單改父名人黃海道閑良五人。換入人黃海道閑良一人。一二所兩單換名代射三罪俱發人京居閑良一人。昨日武二所三單人出身後更赴人。竝令該曹嚴問捧供事。傳敎是白有亦。罪人李敬憲黃彬三周宗郁孫廷秀金得九等段。兩單借射假名僞籍等情節。旣已遲晩。依律勘處爲乎旀。金光漢段。出身一款。非但渠所發明。擧子金亨大。亦以閑良納招是乎矣。爲父代射。至於參榜之說。旣發其招。則光漢段依律文分揀。其父借射圖科之罪。令本道科罪爲乎旀。權璨段。換佩號牌。雖已自服。而三單事。則極口發明。換佩號牌之罪。照律施行爲乎旀。權瓚文段。一年之內。疊出戶籍。令本道査處爲乎旀。代射人金重喆段。自知其罪。敢爲逃走。發關本道。嚴覈科斷爲乎旀。周尙遇段。疊單一節。渠雖發明。稱以幼學。改父易祖。一體勘律。何如。啓。傳曰。依允。李敬憲黃彬三周宗郁孫廷秀金得九周尙遇等段。所犯情節。旣已直告。所當依啓目勘律是乎矣。當此嚴科場之日。幺麽遐土武士之不有法禁。恣意冒犯。萬萬痛駭。不可只施充軍之律是置。竝嚴刑三次後照律草記爲旀。金重喆等段。知機逃躱。尤極無狀。各別譏詗。期於捕捉爲良如敎。
정조 1년
義禁府啓目。朴東俊照律杖一百收贖。告身盡行追奪。永不敍用私罪。啓。傳曰。依允。
정조 1년
刑曹啓目。西部居李彝永。刺殺私婢仲連事。初覆檢實因。俱以被刺致死懸錄。正犯李彝永。前後招辭。刺殺的實是如。遲晩納供是如乎。李彝永招內。以致死女人。謂渠婢子。故取考文劵。則乃是良人自賣。此不過雇工。而律文內。故殺雇工者。論以一律是乎等以。連以究問。則良女自賣委折。旣已承服。依例結案取招後。稟處。何如。啓。傳曰。依允。
정조 1년
丁酉十月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。今日則比昨。何如。上曰。今則漸向差復之境矣。國榮曰。昨夜醫女事。極爲痛駭。當此直宿之時。擅離莫重之地。不卽待令。致勤聖敎。尤爲無據矣。上曰。直宿時以醫女之擅離。曾有申飭。而又復若是。此莫非首醫不善檢飭之致也。國榮曰。飭敎之下。首醫終不檢飭。致有此弊。事甚駭然矣。上曰。具明謙之誣罔。洪秉殷之稽緩。其罪俱難容恕。昨日處分。果何如。國榮曰。渠輩所失旣如是。則今此處分。烏可已也。上曰。今則蔡弘履小無可引之事矣。國榮曰。有罪無罪之間。兵使則旣被嚴譴。渠獨免罪。在渠之心。豈無不安之意。而處分旣已分釋。則今豈敢引義乎。命退去。諸臣以次出。
정조 1년
丁酉十月二十七日巳時。上御誠正閣。藥房入診入侍時。都提調徐命善。提調具允鈺。同副承旨申應顯。記事官鄭東浚。記事官徐龍輔金勉柱。醫官吳道絅徐命緯。以次進伏訖。命善曰。夜間聖體。若何。上曰。一樣矣。命善曰。王大妃殿患候益有差勝之勢乎。上曰。比昨益勝。不勝欣幸之至矣。命善曰。患候益臻差勝。伏不勝慶忭之忱矣。上曰。湯劑當更爲議定乎。命善曰。俄與醫官輩。已爲詳議。而湯劑則姑不必試用。粟米飮連爲繼進。則似好云矣。上曰。王大妃殿進御粟米飮三錢重。依前煎入。出榻敎上曰。黃海兵使入侍。賤臣承命而出。與黃海兵使李應爀偕入進伏。上曰。黃海兵使進前。應爀進伏。上曰。今此新除。便同特簡。爾須體予委畀之意。毋如前兵使之爲也。且關防重地。不可暫曠。勿爲遲滯。今日內卽爲離發。可也。仍命先退。上謂命善曰。前兵使具明謙處分傳敎。卿見之乎。命善曰。見之。而明謙恣妄之狀。捏無之罪。在所難免矣。上曰。至以闕點事。以蔡弘履供辭觀之。則兵使初旣潛令勿爲。而切勿以兵營意向向人說道說。密囑於郡守。畢竟以闕點事。混同論啓於論罪送符之狀啓。其陰許陽捏之狀。尤極放恣。而必欲以送符事論罪。則相議巡營後論啓。亦未晩也。且弘履雖是守令。旣經諫長之人。則其在尊朝廷之道。決不當如是。其駭妄之狀。誣捏之罪。節節綻露。此而不懲。則後㢢有不可言矣。且以黃州牧使事言之。初不受佩。猶可諉之以無關文。而至於符來之後。不卽文報於巡兵營。致使莫重符信。經宿無句管處。該牧使亦不可無罪矣。命善曰。明謙駭妄之狀。尤無可言。而至以黃州牧使事言之。符來之後。雖不受佩。似當卽報於巡兵營。而不此之爲。致使符信無所句管。亦不可謂無罪矣。昨日處分。誠爲允當矣。上命書傳敎曰。明日再明日。順康園齋戒相値。刑曹其令今日開坐。昨日受刑者。待日限加刑。準三次後照律草記。允鈺曰。各樣冊子刊印之規。御覽件則草注紙。館上與頒賜件則楮注紙擧行。而至於一時御覽之冊子及舊件冊子之修補者。皆用草注紙。則物力難以支當。今後則以楮注紙。取用之意。定式施行。何如。上曰。依爲之。出擧條上命書刑曹判付訖。仍命退。諸臣以次退出。
정조 1년
丁酉十一月二十七日午時。上詣孝明殿。晝茶禮入侍時。右承旨任希簡。左副承旨李鎭衡。右副承旨李秉模。同副承旨申應顯。記事官鄭東浚徐龍輔金勉柱。以次陪從。上具衰服詣孝明殿。親行晝茶禮。儀注上同上還內。承史以次退出。
정조 1년
丁酉十月二十七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。國榮曰。王大妃殿患候漸臻差復。至有直宿撤罷之命。下情伏不勝慶忭。上曰。今則諸般症候快減。慶幸何言。國榮曰。蔘朮茶連爲進御乎。上曰。然矣。命入湯劑。命吉奉湯劑進前。上進御。命讀各司草記。國榮讀奏訖。命退去。諸臣以次出。
정조 1년
丁酉十月二十七日申時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上曰。順康園祭報府持入。賤臣承命而出。捧進祭報府。上命民始讀奏。又命讀慶尙監司李性源狀啓。民始讀奏訖。上曰。昨日具明謙處分。何如。民始曰。聖敎。誠允當矣。昨見明謙之狀啓。則非但狀辭之駭妄。至以闕操事言之。初旣潛令勿爲。而畢竟狀辭。則亦以闕操事。混同於請罪送符之狀啓。其構虛誣罔之狀。尤極恣妄矣。上曰。明謙之暗地構捏。無端誣人之罪。已極駭妄。而蔡弘履雖是守令。曾經諫長之人。則設令有些少之失。而其在尊朝廷之道。決不當如是。必欲論罪。則相議巡營後論啓。亦未晩也。而少無所忌。任自狀罷。末乃誣罔之狀。節節綻露於弘履之供。尤極放恣矣。民始曰。雖以蔡弘履送符事。論罪言之。旣有巡營。則不無越爼之嫌。而至若闕操等說。難免誣罔之罪矣。上命讀刑曹公事。仍命書判付訖。命退。承史以次退出。
정조 1년
丁酉十月二十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。伏覩近日侍湯。焦遑不安。寢睡必多有勞憊之節。今則王大妃殿患候旣向差復。似無他慮矣。安養心神。必早就寢。以便調養之道。是臣區區之願也。上曰。雖非侍湯時。本不能早寢。公事酬應之暇。或看文字。每至四五更。自來成習。非强作而然也。國榮曰。臣非不知殿下體先王宵衣旰食之德。不敢暇豫於食息之間。而萬機日煩。酬應旣多。夜以繼晷。積費勞攘。則不知不覺之中。恐有失攝之慮。臣職在保護。每切憂慮之忱。伏望必思調護之方。使氣血完養。精神保惜。則非但聖體之頤養。其在學問上工夫。亦有所大益矣。上曰。卿言。是矣。當留念矣。命退去。諸臣以次出。
정조 1년
丁酉十月二十七日初更三點。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。邊門爲治。莫尙於嚴立紀綱。而又若撥路。尤是備邊警之大者。如是其虛名盜占。至登御史之啓。植松萬戶崔夢虎。久勤今無可論。令該府嚴勘。身爲灣尹。而夢虎之名。初無載錄於撥冊。御史則知之。灣尹則矇不覺察。致有報久勤之擧。其在重邊情之道。不可無飭。當該府尹。令該曹指名現告。又命書傳敎曰。孝烈狀單。每多混雜。該曹難於取捨。而至於御史之採聞。與尋常狀單有異。今番關西御史書啓。尙不回啓。殊非聳邊俗之本意。其令該曹分等。草記稟處事。分付。又命書傳敎曰。周爰之行。特命搜訪士庶之年百歲以上者。出於尊高年之意也。關西御史書啓中所登聞者。至於數人之多。甚是稀貴。而老人之存沒。未可必也。何待回啓。令該曹抄出加資。仍令本道優給食物衣資事。卽爲分付。又命書傳敎曰。觀此關西御史書啓之回啓。尹八從獄事。當初推官之公然決放。大失重人命之義。令該曹當該推官。査實指名現告草記事。分付。又命書傳敎曰。當此冬節。滯囚不可不恤。且一邊之言。雖難盡信。以公眼觀之。御史之疎妄。益無所逃。然揆以訟理。不可輕易酌處。龜城前府使尹珖。孟山縣監鄭弼臣。査啓來到間。姑令保放。又命書傳敎曰。屢經大霈。朝臣中官越俸。一竝蕩滌。自今月頒祿事。分付。又命書刑曹公事判付訖。上曰。武科殿試規矩單子。分其元榜及直赴。各爲單子以入事。分付。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修病。右副承旨吳載紹坐直。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
傳于李亨逵曰。右承旨牌招入侍。
정조 1년
申應顯啓曰。明日次對。兩司當爲進參。除在外外。呈告人員。竝待開門牌招。以爲推移入侍之地。何如。傳曰。允。
정조 1년
吳載紹。以摠戎廳言啓曰。水原坡州別驍士等丁酉條都試。今月二十九日。設行於本營之意。敢啓。傳曰。知道。
정조 1년
又以義禁府言啓曰。龜城前府使尹珖。孟山縣監鄭弼臣査啓來到間。姑令保放事。命下矣。尹珖鄭弼臣等。依傳敎保放之意。敢啓。傳曰。知道。
정조 1년
又以義禁府言啓曰。時囚罪人尹塾照律公事。判付內。雖是襲謬。當此朝令至嚴之日。焉敢掩置乎。其在議讞之體。無傳敎而何可遽以公罪照律乎。太不稱當。更爲照律放送後。草記事。命下矣。尹塾以不應爲私律。杖八十收贖。奪告身三等。放送之意。敢啓。傳曰。知道。
정조 1년
又以義禁府言啓曰。時囚罪人金㻐。杖一百收贖。告身盡行追奪。流三千里定配事。照律公事。判付內。功減一等啓下矣。金㻐功減一等。杖一百收贖。告身盡行追奪。公忠道西原縣粟峯驛徒三年定配。而以議啓內辭意具罪目。依例發遣府書吏。押送配所。何如。傳曰。允。
정조 1년
又以刑曹言啓曰。因關西御史書啓回啓。尹八從獄事。決放推官指名現告草記事。命下矣。書啓中。只有初檢官嘉山郡守。覆檢官慱川郡守云。而俱不書其姓名。決放推官。亦不書其誰某。自臣曹無以憑考。令道臣卽爲査出狀聞之意。發關分付。何如。傳曰。允。
정조 1년
又以義禁府言啓曰。植松萬戶崔夢虎。令該府嚴勘事。傳旨啓下矣。崔夢虎時在任所云。依例發遣府羅將交代後。拿來。何如。傳曰。允。
정조 1년
河恩君垙疏曰。伏以臣銜命辭陛。今將出疆。孝明殿祥期。只隔五六朔矣。念臣回還。當在明年春夏之交。區區下忱。不任悲耿之至。臣所叨享官之任。不宜仍帶往來。伏乞聖明。卽賜遞改。以便私心。千萬幸甚。答曰。省疏具悉。疏辭下該曹。稟處。
정조 1년
戶曹參判李𡊠疏曰。伏以臣旣辭軒陞。行將出疆。回瞻紫蘌。不勝耿結之忱。第臣所帶職名。不容虛縻。玆敢在途陳章。伏乞聖明。照例遞改。千萬幸甚。答曰。省疏具悉。疏辭下該曹。稟處。
정조 1년
丁酉十月二十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿患候餘症。今日。何如。上曰。與昨一樣矣。國榮曰。王大妃殿進御粟米飮。今日亦爲煎入乎。上曰。依前煎入。可也。上曰。孝烈回啓入來乎。國榮曰。姑不入來矣。上曰。御史之入來已久。而尙不回啓。邊民之缺望。必矣。此豈聳邊俗之本意乎。昨已下敎。而更令催促。可也。國榮曰。樹風褒節。卽國家之盛事。而回啓之尙今遲滯。極涉未安矣。上曰。撥路久勤。每有盜占之患。其從中弄奸之事。不一而足。至於崔夢虎而極矣。設置撥路。專是備邊警之道。而身爲灣尹。矇不覺察。至登於繡啓。良可慨然。國榮曰。崔夢虎盜占之事。已萬萬無據。而灣尹之循例報久勤。事甚不察矣。上雖此等小事。可見紀綱。誠極駭然。命讀諸道狀啓訖。命退去。諸臣以次出。
정조 1년
丁酉十月二十八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。首醫慶絢處分。不過一時飭勵。特爲仍屬事。自藥院。分付。命退去。諸臣以次出。
정조 1년
丁酉十月二十八日申詩。上御誠正閣。右承旨入侍時。右承旨鄭民始。記事官鄭東浚。記事官林錫喆金勉柱。以次進伏訖。上曰。留阮公事入之。賤臣承命而出。捧進公事。上命民始讀奏訖。命書冬至正使垙及副使李𡊠疏批又命書傳敎曰。明日次對爲之。又命書刑曹公事判付訖。仍命退。承史以次退出。
정조 1년
丁酉十月二十八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。關東蔘弊可悶。到今民情。便同弩末。何以則好乎。國榮曰。此亦廟堂諸臣多所商議之事。未得捄弊之端。而欲爲減貢。則已減者不少。欲爲增價。則已增者亦多。是以廟堂難之。該道亦爲難。而今番御史之回。以營蔘商之改爲邑蔘商。爲捄弊之端。而右相曾經道伯。故問之則以爲。前以邑蔘商之有弊端。改爲營蔘商云。然則到今營蔘商。又改邑蔘商。則行之未久。必多有弊端。又將爲營蔘商矣。不徒朝令之數改爲重難。且況究其弊源。專在道伯。大抵關東營蔘商之弊。如湖南之營主人。所謂營蔘商作業之漢。居在營下。防納各邑之貢蔘之故。百端操縱。稱以廉價。作弊列邑。而列邑若不準渠輩之從厚給其直。則任意闕貢。不少畏懼。甚至於生梗本邑。雖以右相之言聞之。李普行之在杆城倅時。以不給厚價於營蔘商。至有行貨營屬。圖得貶下而後已。蓋本道産蔘。雖曰比前稍貴。豈有專無産出之理乎。價直之騰踊。亦是營蔘商稱以闕貢。威脅列邑之故。列邑不得不歲歲增價。至于近日蔘價。比詳定三倍其價。豈非難繼之道乎。今雖欲減貢。考之謄錄。前此朝家所蠲減者。其數過半。本道之所添價者。其數又三倍云。今則道臣爲先嚴束營蔘商。使不得作弊於列邑。直以所産之蔘。隨所出封貢。則旣添之價。雖不可減。更添之請。庶可息矣。列邑之受弊。亦可無矣。捄弊之策。無出於道伯之從便擧行矣。上曰。予意亦如此矣。眞是不謀而同。明日賓對。大臣或陳別見乎。國榮曰。不知有何商量。而實無救弊之好道矣。命讀各道啓本訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始以試所直。左副承旨徐逈修坐直。右副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
徐逈修。以都摠府言啓曰。今日入直內三廳武兼禁軍及軍兵等。當爲中日習射。而順康園忌辰祭相値。不得爲之之意。敢啓。傳曰。知道。
정조 1년
申應顯啓曰。試官中時無職名人。令該曹口傳付軍職。何如。傳曰。允。
정조 1년
兵曹口傳政事。副司直李徽之。
정조 1년
傳于李亨逵曰。騎馬一匹立之。史官一員待命。
정조 1년
申應顯啓曰。試官李徽之金鍾秀鄭尙淳牌不進推考傳旨。今方捧入。而正卿試官。無以備員受點。竝更卽牌招。何如。傳曰。允。
정조 1년
傳于申應顯曰。副提調持加減交濟湯入侍。
정조 1년
傳于鄭民始曰。槍劍軍。卽是禁衛營軍。與挾輦軍有異。且禁軍番將之標下軍。旣着黑衣。此後則槍劍軍。亦依例服色事。分付。
정조 1년
鄭民始。以吏曹言啓曰。今此元陵景慕宮朔祭大祝。以前縣令洪秉聖。前正言金宇鎭塡差。而時無職名。令該曹口傳付軍職。何如。傳曰。允。
정조 1년
兵曹口傳政事。副司果金宇鎭洪秉聖。
정조 1년
傳于申應顯曰。今已夜深。以無故人擬入。
정조 1년
有政。吏批。判書金鍾秀進。參判李在簡病。參議李義翊進。左副承旨吳載紹進。啓曰。黃州牧使今當差出。而本州以營下劇邑。素稱難治。不可不擇差。同道及他道有聲績未準限守令。竝擬。何如。傳曰。允。又啓曰。本曹郞官今當差出。而擬望之人乏少。外任竝擬。何如。傳曰。允。以李徽之爲知敦寧。李昌漢爲司僕正。宋繼相爲司饔主簿。鄭昌順爲定州牧使。徐命敏爲黃州牧使。沈豐之爲吏曹佐郞。李元祥爲瑞興縣監。
정조 1년
兵批。行判書鄭弘淳病。參判嚴璹病。參議任希簡病。參知李敬養入直進。左副承旨吳載紹進。副司正文燦奎。
정조 1년
兵曹口傳政事。以李長燁爲宣傳官。
정조 1년
兵曹口傳政事。以申㬚爲兼司僕將。沈釋之爲羽林將。
정조 1년
以試官李普行牌不進罷職傳旨。傳于申應顯曰。只推。
정조 1년
徐逈修。以兵曹言啓曰。五衛將金廷遇。素患疾癖之症。當寒添劇。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 1년
又以禁衛營言啓曰。東南廟墻垣改築事。命下矣。東廟墻垣一百十七間許。七月初八日始役。今月二十七日畢役之意。敢啓。傳曰。知道。
정조 1년
又以摠戎廳言啓曰。水原坡州別驍士都試。居首各一人。閑良則直赴殿試事。已有定式矣。水原所報六兩騎芻鞭棍入格四十八人。坡州所報六兩騎芻鞭棍入格十七人等。柳葉箭。片箭試取計劃後。其中居首各一人別單書入。其餘入格之類。使各該邑依例施賞之意。敢啓。傳曰。知道。
정조 1년
又以兵曹言啓曰。直赴殿試捧承傳人閑良金潤玉等四十一人。依例許赴於明日殿試之意。敢啓。傳曰。知道。
정조 1년
丁酉十月二十九日卯時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。夜來。何如。上曰。漸有差勝之勢矣。上曰。習陣所赴入直軍兵。皆已出去乎。國榮曰。開門後卽爲出送矣。上曰。卿習陣後何時可入來乎。國榮曰。申前可當入來矣。上曰。宿衛不可暫曠。且日寒如此。軍兵之終日驅馳。甚可矜。略試軍容。可也。仍命退去。諸臣以次出。
정조 1년
丁酉十月二十九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。習陣如法爲之乎。國榮曰。宿衛之暫曠。有所未安。略試數三陣後。卽爲罷軍而來矣。上曰。明日殿試節目中。槍劍軍不爲磨鍊。兵曹之疎漏。特甚矣。國榮曰。事甚不察矣。上曰。卿旣領軍陪扈。則不可以時服隨駕矣。國榮曰。旣已領軍攔後。則當着戎服矣。上曰。注書出去。禁將攔後陪扈時服色。以戎服爲之事。添節目之意。分付禮房。命入湯劑。絢奉湯劑進前。上進御。命退去。諸臣以次出。
정조 1년
丁酉十月二十九日未時。上御誠正閣試所。承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。政事。當日爲之。又命書傳敎曰。明日殿試布帳。左則禁衛營爲之。右則訓鍊都監爲之。又命書傳敎曰。槍劍軍。以禁營軍兵爲之。故禁營之屬兵曹時。爲兵曹所屬。部將檢擧可也。到今分營之後。以他營軍兵。屬於他營。事之無謂。莫此爲甚。此後。專屬禁營本營。動駕朝會殿座之時。依都監例。把摠哨官各一員分領。受其節制於本營。俾無軍制紊亂之弊。上曰。明日殿試時。兵曹節目單子入之。賤臣承命而出。捧進單子。上命民始讀奏訖。仍命退。承史以次退出。
정조 1년
丁酉十月二十九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。朝者賓對。領相以江原道蔘弊。有所筵奏。請以蔘價自朝家定式。分爲上中下三品。上品之蔘定價幾兩。中品下品次次差等。如是定式之後。無論公私發賣。違越定式者。繩以重律爲當云。卿意。何如。國榮曰。大抵雖非蔘價。自朝家定價。甚非朝家不與民征利之義。況此蔘價。價本之漸益高騰。雖甚可悶。物産之賤貴。隨時高下。決非自上酌定之事也。設有可以酌定之道。堂堂廟堂。焉有定價之事乎。事面之不正。名色之駭眼。莫甚於此。定價一款。大臣之言。未必然也。救弊之策。只當十分商量。求得至當。好矣。上曰。予意亦以爲。領相之言。爲決難行矣。定價之後。所謂蔘商。決不發賣。設令發賣。自法司廉察。犯者隨現重治。大利所在。必當某條發賣而後已。必欲峻價發賣。則京司若隨賣隨捉。又將發賣於外邑。外邑何必隨現告官乎。然則京司之蔘價愈貴。朝令之不信愈甚。予以決不行之爲定矣。右相之意。亦以爲難。而左相則如領相之言矣。國榮曰。若定價。則百弊俱生矣。上曰。然矣。命退去。諸臣以次出。
정조 1년
丁酉十月二十九日酉時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。政命旣下。執鼓差備。宜卽差出。兵判何不參政乎。行首宣傳官。口傳擇差。上曰。瑞興縣令。今日政差出。出榻敎又命書傳敎曰。禁衛軍旣是衛內。與前後廂有異。禁將服色。以時服戎服擧行事。分付。上命讀禁衛營東南廟墻垣畢役事草記訖。上曰。將校員役工匠。當爲頒賞。卽爲書啓以入事。分付禁營。賤臣承命出傳。上命讀兵曹草記訖。仍命退。承史以次退出。
정조 1년
行都承旨洪國榮藥院直。左承旨李亨逵坐直。右承旨鄭民始別入直。左副承旨徐逈修別入直。右副承旨吳載紹別入直。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
傳于洪國榮曰。都承旨入時。
정조 1년
傳于徐逈修曰。戶兵房換房。
정조 1년
傳于鄭民始曰。試所承旨入侍。
정조 1년
傳于李亨逵曰。在外兵曹郞廳改差。
정조 1년
有政。吏批。判書金鍾秀進。參判李在簡進。參議李義翊進。左副承旨吳載紹進。以鄭志儉爲奎章閣直閣。徐郁修尹得孚爲兵曹佐郞。尹在醇爲平昌郡守。金宗勳爲典牲主簿。
정조 1년
兵批。行判書鄭弘淳進。參判嚴璹病。參議任希簡病。參知李敬養入直進。右副承旨吳載紹進。以李陽運爲忠壯衛。李策爲五衛將。趙漢商爲景福將。具琡爲部將。李衡直爲慶尙左水虞候。張天佑爲植松萬戶。副護軍李栭漢。
정조 1년
傳于李亨逵曰。侍衛軍兵雨具。
정조 1년
丁酉十月三十日寅時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。今日以何門出宮乎。上曰。當由仁和門。侍衛待令於此門外。上曰。文武試。一日內不可畢試矣。國榮曰。文試易書。武試多技。似不可以一日內了當矣。上曰。然則勢將經宿於此矣。國榮曰。似然矣。上曰。出宮時刻已屆。卿須退去。攔後軍先爲整齊。諸臣遂退出。
정조 1년
丁酉十月三十日寅時。上詣春塘臺。親臨討逆庭試文武科殿試入侍時。行都承旨洪國榮。左承旨李亨逵。右承旨鄭民始。左副承旨徐逈修。右副承旨吳載紹。同副承旨申應顯。記事官柳孟養鄭東浚。記事官徐龍輔金勉柱。以次陪從。上具布裹翼善冠布圓領袍。乘輿由仁和門。出仁政門。入靑陽門。上曰。承旨。兵戶房換房。仍詣春塘臺幕次殿座。文所試官右議政徐命善。吏曹判書金鍾秀。同中樞吳載純。吏曹參議李義翊。行副司直林得浩。兵曹正郞沈豊之。副校理鄭志儉。武所試官領議政金尙喆。行兵曹判書鄭弘淳。刑曹判書張志恒。行副司直李柱國。行副護軍尹禧東。副司果李儒慶。宣傳官申應周。行四拜禮。以次進伏訖。上命讀入門單子。民始讀奏。上命試官金鍾秀鄭志儉書策文題。王若曰。信者。人君之大寶也。於四德爲地。於衆善爲主。人而無信。則不可以爲人。國而無信。則不可以爲國。其爲用。顧不大歟。厥孚交如。羲經揭訓。惇信明義。壁經駕說。斯可謂人君之信歟。信無二命。誇史所稱。王之藎臣。雅詩攸勉。亦可謂人臣之信歟。夫子釋九二之爻曰庸官之信。孟子論大人之事曰言不必信。同一信字。而前後聖言之不同。何歟。兵食之可去。而信不可去。金玉之不寶。而惟信是寶。則行信之道。若是其寶歟。有虞氏未示信於民。而民信之。湯之彰信兆民。周之底至齊信。猗歟唐虞尙矣。三代無容議焉。降及後世。能踐者亦多。齊桓晉文。假仁之伯主也。而狎主夏盟。竟踐曹柯之約。能修伯業。不貪伐原之利。魏武。戰國之僭信而無忘虞人之期。商鞅申韓之慘刻而猶示丈木之信。則玆皆不失於行信之道。而無可議者歟。或有掛釰而以酬初心。或有抱柱而不失其信者。此固匹夫之信。而亦皆有補於世道歟。大抵信之一字。乃所以維持上下。固結人心之要道也。人君以是而馭下。人臣以是而事上。上無疑阻。下不泮渙。當國家昇平之日。元首依於股肱。逮天步艱難之時。手足之捍其頭目。此古昔聖王久安長治之謨也。夫何近世。人心不淑。俗習滋僞。君臣之間。情志未孚。朋友之際。疑貳成風。上不信下。下不信上。是果由於導率之不明而然歟。抑或由於世變之益下而然歟。何以則上自人君。下至匹庶。信由中出。有孚孿如。人心日歸於忠厚。治道可臻於咸熙歟。諸生罄盡底蘊。其各悉著于篇。予將親覽焉。又命書箴題曰。養心莫如寡欲。書題訖。上曰。元榜則以策文呈劵。直赴則以箴呈劵。可也。仍命懸題。上謂國榮曰。大抵科場之易書。亦未免文具之歸。雖不易書。亦何妨乎。國榮曰。易書之法。意蓋深焉。若不易書。則爲試官者。易知誰某之筆。此專由於防奸之意也。易書之規。卽科場不可無之法矣。上曰。今番武科殿試。入格之數若太少。則將不成榜目貌樣。奈何。國榮曰。仁祖朝。亦有八人入格之規矣。上曰。若不滿此數。則將奈何。志恒曰。旣有直赴。似過十餘人矣。上謂國榮曰。自前科場之弄奸作弊。皆由於四館所書吏。而今又渾入場中。任自往來。實非嚴科場之意也。卿其出去。一倂決棍。可也。上命書傳敎曰。左副承旨。馳詣宗廟景慕宮奉審後。祭器祭物諸執事進排官。摘奸以來。又命書傳敎曰。今日春塘臺經宿時。文所試官及承史侍衛。靑陽門內三處房舍入接事。分付。不緊侍衛。明光門外推移入接事。亦爲分付。又命書傳敎曰。本閣有擧行之事。直閣今日政差出。待下批牌招察任。又命書傳敎曰。政官牌招開政。上曰。注書出去。直閣望筒持入。賤臣承命而出。捧進望筒。上命國榮讀奏訖。落點末望鄭志儉。尙喆進前曰。今年關東之水災。可謂慘酷。而至於平昌。本以殘薄之邑。被災尤甚云。平昌郡守徐日輔。姑爲改差。以文臣中可以善治者擇送。何如。上曰。平昌郡守徐日輔改差。以文臣今日政擇差。出榻敎弘淳曰。日前之政。柳增萬。首擬參上部將受點。而今聞增萬。纔又遭故云。臣之矇然不察大矣。惶恐待罪。部將之任。改差。何如。上曰。勿待罪。原望勿施。可也。出擧條亨逵曰。試官吳載光。不爲肅拜。直爲入侍。事極駭然。從重推考。更令肅拜。何如。上曰。肅拜置之。推考。可也。出擧條上曰。禁軍衛將李邦一。令兵判決棍。宣傳官吳毅常。令兵曹決棍。出榻敎上曰。試所受券爲幾何。知入。賤臣承命而出。還奏曰。所受纔爲四十餘張云矣。上曰。受券後卽爲易書事。分付。仍還詣小次。諸臣以次退出。
정조 1년
行都承旨洪國榮藥院直。左承旨李亨逵別入直。右承旨鄭民始別入直。左副承旨徐逈修坐直。右副承旨吳載紹別入直。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
傳于鄭民始曰。試所承旨。與試官入侍。
정조 1년
李亨逵。以訓鍊都監言啓曰。依下敎。挾輦軍等處。設粥分饋之意。敢啓。傳曰。知道。
정조 1년
又以兵曹言啓曰。依下敎。宣傳官吳毅常。決棍三度之意。敢啓。傳曰。知道。
정조 1년
丁酉十一月初一日辰時。上御春塘臺。科次入侍時。行都承旨洪國榮。左承旨李亨逵。右承旨鄭民始。左副承旨徐逈修。右副承旨吳載紹。同副承旨申應顯。記事官柳孟養鄭東浚。記事官徐龍輔金勉柱。試官右議政徐命善。吏曹判書金鍾秀。同中樞吳載純。吏曹參議李義翊。行副司直沈豊之。副修撰南鶴聞。以次進伏訖。上命考券。上命書傳敎曰。今番討逆庭試文科。取五人事。分付。又命書傳敎曰。侍衛軍兵及武擧子儀仗副輦。姑爲退去。待晴竝卽待令。民始曰。今番殿試時。主掌官之凡諸擧行。全不成樣。事極駭然。不可無飭。而本院請推之外。無他可施之罰。何以爲之乎。上曰。拿處。可也。出擧條考券訖。上曰。縫彌及割封官。皆待令事。分付。上命書傳敎曰。雖非該官。各差備官。旣命一體爲之。則何敢不爲擧行乎。司藝朱萬离。爲先汰去。令該府處之。上命折榜。取幼學朴漢奎。幼學李信祜。生員朴奎淳。生員李景溟。幼學洪文泳五人。直赴。取幼學楊致鶴。幼學李萬榮。幼學車亨衢。幼學金夏璉四人訖。上命皆入侍。下詢姓名訖。命退去。仍還小次。諸臣以次退出。
정조 1년
丁酉十一月初一日酉時。上御書香閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今科諸人。皆是實才。壯元之次科作。近年來第一也。國榮曰。然矣。科作。非但近來之第一。數十年來科作中。未有如此典實根據之文矣。上曰。其中朴奎淳。昨年九日製爲壯元。而今又登第。可謂眞箇實才矣。國榮曰。聞以九日製。入格初試。付於今會試而爲及第云。尤是異事。上曰。洪文泳事。實非偶然。削科屬耳。又此登第。非但才學之出衆。於渠可謂快闊矣。國榮曰。聖敎誠然矣。當初削科。雖出於萬不獲已之境。其情事之慘絶。已無可言。每常矜悶矣。天道有知。旋又登第。誠爲奇幸矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨吳載紹坐直。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而親臨武科殿試相値。不得爲之之意。敢啓。傳曰。知道。
정조 1년
以新恩政事。取稟。傳于申應顯曰。當日爲之。
정조 1년
有政。吏批。判書金鍾秀進。參判李在簡病。參議李義翊進。同副承旨申應顯進。典籍單朴漢奎。文科甲科第一人。典設別提單李松模。武科甲科第一人。
정조 1년
兵批。行判書鄭弘淳病。參判嚴璹病。參議任希簡病。參知李敬養入直進。同副承旨申應顯進。禁衛營別武士全世郁禦侮。今加折衝。加資事承傳。及第李松模。送東敍用。武科第一人。
정조 1년
申應顯。以弘文館言啓曰。修撰安聖彬。旣有只推之命。卽爲牌招察任。何如。傳曰。允。
정조 1년
李亨逵。以訓鍊都監言啓曰。依下敎。武藝別監挾輦軍等處。設粥分饋之意。敢啓。傳曰。知道。
정조 1년
丁酉十一月初二日辰時。上御春塘臺幕次。武科殿試入侍時。行都承旨洪國榮。左承旨李亨逵。右承旨鄭民始。左副承旨徐逈修。右副承旨吳載紹。同副承旨申應顯。記事官柳孟養鄭東浚。記事官徐龍輔金勉柱。試官領議政金尙喆。行兵曹判書鄭弘淳。刑曹判書張志恒。行副司直李柱國。行副護軍尹禧東。副司果李儒慶。宣傳官申應周。以次進伏訖。上命擧子試射。上謂尙喆曰。武科。今幾畢試。而入格之數。如是太少。反不如文科之數。或以規矩之太峻而然乎。尙喆曰。自前武科。亦多有如此。規矩則亦不可謂之太峻。而入格之數。只滿三人。誠甚怪矣。上曰。直赴之數爲幾何。尙喆曰。爲十三人矣。畢試訖。上命試官先退。弘淳曰。赴防出身之從榜次。分送西北。卽流來事例。其中或有私相換赴之願者。而旣是分排啓下。則不敢自下擅便。敢達。上曰。許其換赴。可也。出擧條上謂弘淳曰。方欲還內。禁軍如未及待令。置之。可也。弘淳曰。皆已待令矣。上乘輿出靑陽門。由仁政門。入仁和門內。降輿還內。諸臣以次退出。
정조 1년
丁酉十一月初二日申時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。上曰。赴方之事。當初法意。固好矣。欲使新進武弁。稔知邊方風土及山川險易。以需不虞之用。而近來則不然。有形勢者。納米圖免。無形勢貧窮者。迫於令甲。不獲已往赴。而殆若死地。此豈設置之本意乎。良可寒心。國榮曰。今則赴方。便作文具。小無有益於國家者。此無他。人皆謀免而不赴。雖或有往赴者。初不留意於審察邊境。此反貽弊於邊民矣。上曰。然則勒令往赴。甚不緊矣。命讀各道狀啓訖。命退去。諸臣以次出。
정조 1년
丁酉十一月初二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見徐逈修疏。則言固是矣。而至於洪良浩事。予所以特除邊邑。蓋出於不棄之意。而承宣之論斥。若是甚緊。似涉過矣。國榮曰。良浩邊邑之除。雖出於聖上無物不遂之意。而以良浩處地。烏可免此等人言乎。上曰。宮墻頹圮處。何當畢役耶。國榮曰。今幾垂畢。數日內當草記告畢云矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始病。左副承旨徐逈修坐直。右副承旨吳載紹坐直。同副承旨申應顯坐。注書柳孟養藥院直鄭東浚仕直。事變假注書文燦奎仕。
정조 1년
吳載紹啓曰。合辭方張之時。諫院無詣臺之員。傳旨未下外。呈告人員。竝卽牌招。何如。傳曰。允。
정조 1년
傳于李亨逵曰。左承旨入侍。
정조 1년
文燦奎有頉。代以鄭彦昇爲事變假注書。
정조 1년
以修撰安聖彬牌不進罷職傳旨。傳于李亨逵曰。何敢一向撕捱。更爲牌招。
정조 1년
李亨逵啓曰。今此親臨春塘臺討逆慶科庭試武科殿試時。元榜人金應白。直赴人金潤玉金一雲鄭連福鄭東哲安德新金興大鄭貴成金武鐵全日臣金世完表時興朱世雲李陽五李學祖權邦彦李道寬朴載夏韓益隆蔡命奎陳鶴成尹聖佐崔齊華朴世厚白弘洙朴尙萬梁大河金萬樞玄益漸洪尙興李順福等。錄名單子。無緣不呈。竝依例陳試之意。敢啓。傳曰。知道。
정조 1년
又以訓鍊都監言啓曰。依下敎。騎芻都廳官崔秉敎李義彬。監的官尹範勳尹彦喆韓朴純陽高雲瑞。各決棍三度。擧子兪漢祚。決棍十度之意。敢啓。傳曰。知道。
정조 1년
吳載紹。以訓鍊都監禁衛營御營廳言啓曰。宮墻頹毁處。今已畢築之意。敢啓。傳曰。知道。
정조 1년
持平金翊休啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請定配罪人趙嵎。亟寢酌處之命。仍令王府設鞫得情。夬正王法。請減死安置罪人興老。亟寢酌處之命。仍令王府設鞫得情。夬正王府。答府曰。不允。
정조 1년
左副承旨徐逈修疏曰。伏以臣至庸極劣。最居人下。而自在先朝。受恩罔極。拂拭於十五年廢棄之餘。半歲而遽陞緋玉之列。三載而猥膺藩臬之命。皆出特旨。始非始望之所及。而逮我殿下一初之政。除命頻繁。至於引而置之近密之地。不知蟣蝨賤臣。何以得此於君父。而若臣追先王報殿下之忱。於是益切。臣雖赴湯蹈火。有不敢辭。而第念臣本識蔑才疎。無可以藉手事君者。其一則效勞之道。惟在於筋力奔走。而臣受氣甚薄。自少善病。中經嶺海之風霜。近遭喪禍之荐酷。瘴癘所祟。轉入膏肓。年紀不至篤老。而朽落殆無餘地。耳目聾暗而聽視不明。手足痿痺而運用不利。在家而枕席呻吟之日。十居八九。以此凡係人事。無論緊湧。一例廢却。而若遇不得已之公故。則雖限死趨赴。每有顚仆之慮。爲臣計者。莫如乞身早退。杜門養病。以終餘年。而生逢堯舜之君。不忍便訣。人情又不得不然。臣於進退之際。誠罔知所以處之也。臣頃拜諫長之命。而是官也。以諫爲名。異於他職。臣身雖病。臣口不病。則豈無可以效一日之責者。而未及一言。移拜見職。臣旣拜諫職。則無言可也。而區區願忠之心。終不能自已。且敷奏復逆。卽臣今日之職也。臣雖有言。宜不至爲大罪。然當今之可言者多矣。臣不敢歷陳。而試擧其一二目下易知之事。以冀聖明垂察焉。殿下非不欲嚴懲討。而呑舟漏網。殿下非不欲峻堤防。而餘孽未鋤。蓋向日逆獄。其案有三。懷刃也。埋凶也。推戴也。而三案之中。推戴爲本。此所以弘燮澤遂輩之大逆。而所謂樂任者。卽與弘澤兩逆。一而二。二而一者也。況啓能窮凶叵測之謀。又欲以樂任爲將任擧事。則樂任之罪。關係尤何如耶。當日按獄之臣。無一人力請發捕。使其至今偃息牖下。自同平人。爲君父討賊之義。固不當若是。而國法之失平。一至此乎。臣固知殿下於樂任。以其地處。有所不忍。而是亦有不然者。逆禶之地處。顧何如。而罪關宗社。則不得不割息而正法。況如樂任之地處。比逆禶則不啻有間矣。漢文自是孝仁之君。薄昭不至惡逆之罪。而漢文猶能斷薄昭之死。以我殿下之明聖。而不能斷漢文之所能斷。臣竊感焉。且旣以治逆顚末。奏聞於彼國。而曰某誅死某賜死。某杖斃某追奪。以至干連緣坐之類。無不議讞所過云。而至於樂任。獨無罪名。彼人於此。亦豈不大生疑惑乎。殿下不忍於罪大惡極之一戚臣。而事事窒礙如此。殿下試念及於斯。當有以處之矣。且洪良浩邊邑特授之命。是亦意慮之外也。當厚謙勢張之日。若論其黨友之最密者。輒曰南漢師北幼直。漢師。卽良浩之字也。幼直。是養厚之字也。厚謙伏法之後。良浩之得逭黨逆之誅。於渠幸矣。甄用與否。尙何可論。噫嘻。痛矣。十數年來。厚麟兩逆家。擅執國命。士大夫之能不汚染於其間者幾希。方今急先之務。亶在於激濁揚淸。奬善懲惡。以爲一半分救弊之道。而竊覵廟堂銓曹之擧措。一循舊套。殊欠甄別之政。臣嘗慨歎於斯。而豈料與養厚齊名之人。乃蒙此中批之恩也。臣性本狷隘。嫉惡如讐。曩與賊邊一隊人。有時邂逅於班行之間。如以朝衣冠坐於塗炭。而中心之所存。不禁色辭之發現。以是積忤一邊。幾陷大禍。尙今追思。夢魂猶驚。而不意玆者。身居出納之職。目見匪類之濫膺寵除。旣不能繳還成命。而又與其人比肩。周旋於筵席之間。臣之孤負職責。喪失素守。於是大矣。臣心如此。公議可知。殿下又何不念及於斯耶。臣愚以爲。樂任不罪。則懲討雖欲嚴。而懲討無可嚴之日矣。良浩不斥。則隄防雖欲峻。而堤防無可峻之日矣。伏惟殿下。深留聖意焉。臣於今日。病不得仕進。揆以分義。萬萬惶悚。伏乞亟降威罰。以警具僚焉。答曰。省疏具悉。爾言雖然。予意亦在矣。
정조 1년
判義禁洪樂性。同義禁李衍祥等疏曰。伏以臣等待罪金吾。全昧律令。早晩罪戾。理難倖逭。日昨以尹塾照律不稱。致勤嚴敎。至有更勘之命。臣等方切悚蹙俟譴之中。又伏見擧條之下金吾者。以朴東俊擬律失當。諫臣請推臣等。仍請更加勘律。臣等益不勝瞿然慙恧之至。臣等謹稽律文。大典濫刑條。有曰。官吏濫刑。杖一百徒三年。致死者。杖一百永不敍用。續典濫刑條小註。有曰。濫刑殺人者。永勿敍用。乃終身禁錮之意。歲抄勿爲書入。臣等相議。以爲外面驟看。則永不敍用。似輕於徒配。而其實不然。徒配則有年限。限內遇赦則放。永不敍用。則終身禁錮。此古人所以參酌法意。以之次於償命。而重於徒配者也。況徒配。自是濫刑之律。而永不敍用。乃爲致死之律乎。臣等雖甚愚迷。豈不知嚴殺人之法。而遍考律書。則此外更無他可據處。且以近例言之。李奎緯亦以照此勘斷云。臣等膠守律例而議處矣。諫臣之言。至於如此。臣等昏謬疎緩之失。於是益著矣。其何敢冒沒於議讞重地。以增其僨誤之罪乎。玆敢聯章自列。伏乞聖明。俯垂鑑察。亟遞臣等金吾之任。仍治溺職之罪。以肅朝綱。以重獄體。千萬幸甚。答曰。省疏具悉。卿等勿辭行公。
정조 1년
副提學洪樂命疏曰。伏以日月迅駛。冬序向深。伏惟聖情。撫時哀慕。益復如新。神天垂騭。王大妃殿患候。已臻康復。臣民慶幸。曷有其極。臣於病伏奄奄之中。忽伏承副學除命。臣雙擎恩旨。且惶且感。固當竭蹶。以伸義分。而第臣於往時。以館錄事。慘被人言。至今追思。尙切慙悸。見職去就。固無可論。而設令臣無此情勢。目下病狀。實斷蠢動之望。臣素以勞眩之疾。沈痼已久。今年春又得耳鳴怪症。萬籟入耳。俱成風雷。彌留八九朔。百方蔑效。潛深伏奧。不敢接物。精神怳惚。氣息澌凜。雖欲彈冠。其勢末由。仍伏念聖人在上。物覩爭先。臣獨爲廢疾人。不能隨簪紳後。得以瞻光而沐化。有時撫念身世。不覺涕泗交頤。不知臣者。謂臣係戀榮祿。知臣者。謂臣恨訣明時。臣之情事。其亦慼矣。臣情勢旣如彼。病狀又如此。玆敢披瀝肝血。仰暴危懇。伏乞聖慈。天地父母。俯垂諒察。亟賜鐫改。以重廉防。仍命選部。勿復檢擬。俾便調息。以延殘喘。千萬幸甚。且臣所帶同春秋之任。與知館事臣金鍾秀。有內外從應避之嫌。乞令該曹照例遞改焉。臣病淹床笫。神識昏迷。未卽覺察。今始附陳。尤不勝兢惶之忱。答曰。省疏具悉。疏辭。下該曹。稟處。
정조 1년
副修撰李頤祥疏曰。伏以聖孝格天。王大妃殿患候。遄臻勿藥。臣民慶忭。曷有其極。臣於荒郊病淹之中。忽伏承玉署除命。繼又伏聞廚院直宿。臣五內驚遑。半夜擔曳。來到果川地。所患癖積。中路衝上。吐瀉兼發。氣息將絶。昏倒旅店。殆五日矣。今則候班旣罷。院直亦撤。而顧臣病勢。萬無前進之望。玆敢縣道哀籲。還尋鄕路。逋慢之罪。無所逃誅。且念臣於見叨之職。便作自劃之地。蓋其魯莽蔑裂。最居人下。文藝不足以掌辭令。見識不能以明是非。則莫宜一日居是職也。臣於向來。猥忝坊銜。屢陪書筵。本末長短。已經睿鑑。臣豈敢一毫飾詐。以欺我殿下哉。況臣悲苦之情。尤有大於此者。臣生孩未久。風樹纏慟。觀志觀行。已矣莫逮。而惟其榮塗勿居之戒。粗有所受。只緣祿仕之計。濫生科宦之念。而名場一步。視作鐵限。乃若年前一肅。誠以聽政在邇。陪班爲榮。未敢言私。冒沒暫膺。而亦不敢寅緣倖會。久蹲匪據。陳書訟愆。不日歸鄕。庶幾聖明。照燭無餘。而忱誠未格。除旨如舊。臣誠徊徨抑塞。不知所措也。伏惟殿下。政先興孝。治著體下。臣情私宜蒙矜惻。又況忠孝。元無二致。苟使臣貪戀名宦。一反遺戒。則不免爲不孝之子。更安所藉手而事殿下哉。伏乞聖慈。俯諒臣肝膈之懇。特許臣刊削之恩。得以歌詠聖澤。保守微諒。不勝至願。臣治疏將上。而得接大司諫臣柳戇疏本。則諸逆請討。實是弭天災靖人心之第一急務。而獨於龜柱事。有所訝惑者。先治黨與。聖經攸在。而殲厥巨魁。王章宜先。則泛說巨魁之龜柱。只討黨與之後翼者。殊乖首從之律。果如聖敎。臣竊爲諫長慨然也。伏願聖上。夬揮乾斷。龜柱後翼。一倂依律處斷。而能賊之收孥。和緩之正法。逆種之卽時殄滅。兼濟之嚴鞫正刑。一依諫疏而亟賜允許。使靑丘一域煥然知君君臣臣之義。不可一刻少緩矣。臣瞻天望雲。無任屛營之至。答曰。省疏具悉。所陳。予意不淺。爾其勿辭。調理察職。
정조 1년
獻納洪周萬疏曰。伏以天祐宗祊。亂逆就戮。設科同慶。臨軒策士。擧國忭幸。曷有其極。因伏念臣。性本庸陋。才甚駑下。眼昏耳聵。百事憒憒。淸朝言責之任。實無毫分近似者。而向者除旨。適下於合辭方張之時。義急懲討。章皇冒膺。未嘗出一言論一事。小補淸明之治。罪戾山積。惶汗沾衣。況當一初之政。群彦濟濟。激揚是先。納言之職。責任不輕。而如臣至愚。濫廁其間。數月之內。乍遞旋叨。以臣代臣。有若非臣莫可者然。公格私義。益增惶恧。豈敢諉以宿趼。恬然蹲冒。久貽臺閣之羞哉。目下情私。尤有所萬萬切迫者。臣之老母。素抱貞疾。每當換節。發作無常。近因寒暖不適。將攝失宜。宿症越添。飮啖全廢。氣息綿綴。臣方左右扶將。看視藥物。以此情勢。實無離捨供職之路。玆敢瀝血陳懇。伏乞聖慈。俯垂鑑諒。亟賜鐫改。俾便救護。以安私分。不勝萬幸。答曰。省疏具悉。爾其勿辭。救護母病。
정조 1년
禮曹參議金亮行疏曰。伏以臣頃陳微懇。恭俟恩遞。乃蒙聖批。諄複敦召不置。惶悶之極。益無所容。忽於此際。伏奉春官特除之命。不知聖明。何所取於臣。而又有此格外之殊恩也。念臣空疎無用之實。曾已悉暴於章牘之間。而亦其篤疾垂死。無以自力趨承。仰副虛佇之聖意。則凡於官名職事之輕重緊歇。宜不在所論。而至於今玆所叨。則誠有不可一日仍冒者。蓋國家用人。典章具在。是職之不以蔭官參。自古已然。雖宗儒先正。亦皆逡巡辭遜。期於遞解而後已者。誠以上係通變之政。下關辭受之防。不可以不愼也。若臣無似。雖不敢妄援古義。而以在外之身。縻匪分之職。不恤其虧法制而玷名器者。求之事理。寧有是哉。且臣伏聞本曹。方有倭書修答之事。而佐貳實主之。事係交隣。期限迫急。而成命之下。迄未擧行。是將由臣虛帶。而使公務未免於廢閣。臣雖病淹床玆。神思迷茫。而念及於此。尤增悶蹙。玆敢堇綴短疏。封入縣道。伏願聖慈。俯賜諒察。遄降指揮。亟遞臣新授職名。以幸國事。以安私分。不勝幸甚。答曰。省疏具悉爾懇。爾章又到。巽讓愈摯。虛佇之餘。良庸愧歎。前後疏批。布悉予慇懃之意。冀回爾邁邁之心。每讀爾章。未見爾造朝之語。顧予招徠之禮。不免爲虛文之歸。予於前史。至虛禮而招徠處。未嘗不發歎。則予恐後之視予。或如予之視前也。以是愧歎之外。益覺悶然。所辭本職。日本答書。事係不輕。令該曹考例。稟處。爾其體予至意。卽起幡然。以副予側席之望。仍傳曰。此批答。遣史官傳諭于禮曹參議金亮行處。
정조 1년
丁酉十一月初三日巳時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。今日日氣劇寒。連日勞動之餘。聖體。若何。上曰。一樣矣。國榮曰。王大妃殿問安。今則快復乎。上曰。大勢幾至快勝。而小小餘症。終未顯減矣。命讀諸道狀啓。國榮讀奏。上曰。安聖彬之屢牌屢違。亦涉過矣。國榮曰。改正玉堂之撕捱。無或怪也。自上如有飭敎。則似或膺命。而不可猝然行公矣。上曰。日本答書。非參議則不可擧行乎。國榮曰。然矣。上曰。山林則杳無幡然之望。而日本答書則便同時急之事。殊甚可悶矣。國榮曰。然矣。上曰。晝講時刻已屆。詣閤習講事。分付。命退去。諸臣以次出。
정조 1년
丁酉十一月初三日巳時。上御熙政堂。晝講入侍時。同知事金鍾秀。特進官金魯鎭。參贊官徐逈修。侍讀官李謙彬。檢討官南鶴聞。記事官鄭東浚。記注官金鳳顯。記事官金勉柱安川君烓。副護軍洪雨輔。以次進伏訖。上讀前受音訖。謙彬進講論語第一卷。自子曰君子食無求飽。止患不知人也。上讀新受音訖。謙彬曰。子貢聞夫子貧而樂。富而好禮之答。而引詩如切如瑳。如琢如磨以明之。此卽子貢聞一知二之義也。子貢以聖門高弟。用力自守於貧富之間。故能無諂無驕。而意以此爲至矣。及聞夫子之答。又知有義理之無窮。雖有所得。而不敢遽自足也。大抵造道入德之工。無見可而止者。如治玉石之精。而益致其精者然矣。今殿下聖學高明。化理方新。而勿以此小成爲安。益念切琢之義。更加磨瑳之工。則實爲聖益聖之道矣。鶴聞曰。不患人不知。患不知人。在於學而篇末章。蓋知人者。學者之極工也。先儒註。雖無發明者。而此亦忠恕之道也。患不知人。卽忠字工夫。不患人不知。卽恕字工夫也。學者若欲知人。則必先懋在己之學。推以知人之賢愚淺深。若己之學。有所未至。不明於知人。則必有師受匪人。擇交不端之患。焉能成就其學業乎。尋常學者。猶尙如此。況居帝王之位者。或闇於鑑識。邪正淑慝。不能辨別。而其國之能治者。未之有也。方今大明中天。群下之賢不肖。固莫逃於淵鑑之下。而書云知人則哲。惟帝其難之。夫知人者。堯舜之所難也。伏願深留聖意。益懋在己之學。緝熙光明。日新又新。則則哲之明。亦在其中矣。更加體念焉。上曰。上下番所陳。俱好矣。鍾秀曰。臣自書筵。所仰望於殿下者。誠不草草矣。果於嗣服之初。聖學日進。治道休明。實爲欽仰之至。而或於治政之間。施指之際。亦未見於變之休。伏願殿下。以立志爲本。而每於省察上工。無少間斷。至於義理之所當然處。決意行之。沛然若江漢。則自臻於高明之域矣。上曰。所陳。是矣。而卿等之望予。無已太過乎。予非不留意於學問上。而果有立志不固之嘆。立志二字。卽百千萬事之本也。譬如作舍。必先基址。若志不堅固。則未免有委靡不進之患。顧予立志。旣未堅固。況當百弊之餘。實多治不傒志之嘆。非無卿等之衮闕。而雖以科制言之。此不過節目間一事。而初欲更張矣。因循未果。自古人君。初若有爲。末乃不振。率未免有始無終。皆由於立志不固之致也。予每自點檢。雖不能着工於涵養。而至於省察上工夫。則予常加勉。然或於淸夜無寢之時。己所獨知。人所不知處。未嘗不發嘆自愧。此莫非省察之工。亦未能篤實故也。鍾秀曰。以大學言之。誠正之工。專在於致知。而致知之效。亦在於篤行而已。然古人云。非知之爲難。行之爲難。臣曾於講筵。以知行二字之義。累累仰陳。而今因文義。又此仰勉。伏望殿下。益加留念於知行上工夫焉。頃因下番之陳疏。進講魯論。誠甚好矣。而四書中論語。註釋最好。臣意則此後兼講註釋。宜矣。上曰。所陳。好矣。而但近日講繹之道。必先究經文本義。然後次及註釋。而如欲兼行。則似有未盡經義之嘆矣。魯鎭曰。諸臣陳達。俱好矣。而凡一己之聰明有限。天下之義理無窮。雖匹夫之學。若或安於小成。自是自足。則殊非篤志力行之意。故此章中。就有道而正云者。可以見取人爲善之意。況帝王之學。異於匹士。好問則裕。自用則小云者。政與就有道正焉之意。語意相同。此等處。如是體念。恐好矣。迥修曰。下番已陳。而蓋知人者。學者之極工也。若暗於鑑識之際。不能辨淑慝。則其國之能治者。未之有也。故書云知人卽哲。惟帝其難。伏願殿下。省察於鑑識淑慝之際焉。上曰。所陳。好矣。上曰。不患人之不已知。與首篇人不知而不慍。以學者造詣言之。則淺深。何如。鶴聞曰。不患與不慍。似無淺深之可言矣。上曰。似不然矣。人不知不慍者。卽一心專在於修己。只求在我而已。人之知不知。不入於心故也。此正君子爲己之學也。不患人不己知。似是勉戒初學之事也。蓋不患人之不己知者。亦可爲不慍之君子。然慍字之義在於我。患字之義在於人。此可見成德與初學之有淺深也。細究一篇語意。則首章旣言不慍。此篇又言不患。似是徹上徹下之訓也。鍾秀曰。似然矣。上曰。今因文義。適有思矣。孟子所云求放心。卽是語學者初工。而聖人分上。亦可言歟。求放心之義。退栗亦皆言之。而所論各異。蓋聖人初無放心。則不可言求字。然其所以求放心之理。亦未嘗不在也。鍾秀曰。以顔子言之。三月不違仁。三月之後。不無違仁之時。則其違仁之時。卽此心放下處也。然則雖在聖賢之位。未嘗無求字之理矣。上曰。貧而無諂。與孟子所云。視大人藐之。其造詣淺深。孰優孰否。鍾秀曰。貧而無諂。有從容自守底意。藐視大人。太露氣像。若論優劣。則貧而無諂。尤爲難矣。上曰。似不然矣。藐大人者。觀其氣像。威武不能屈。貧賤不能移。有千萬人吾往之意。然後可以當矣。至於無諂。則非不難矣。而雖君子以下。稍能自守者。亦可爲之。其所造深淺。大有不同者矣。鍾秀曰。藐大人視之。太露圭角。似不及於貧而無諂。雍容自守矣。上曰。予意則似不然。卿等退出後。更爲究釋。好矣。上曰。富而好禮。卽克己復禮之義乎。鍾秀曰。然矣。上命經筵先退。上命書疏批訖。仍命退。承史以次退出。
정조 1년
丁酉十一月初三日午時。上詣孝明殿。親行晝茶禮入侍時。左承旨李亨逵。右副承旨吳載紹。記事官鄭東浚。記事官林錫喆金勉柱。以次陪從。上具衰服。詣孝明殿。親行晝茶禮。儀註上同上還內。承史以次退出。
정조 1년
丁酉十一月初三日未時。上御誠正閣。藥房副提調持加減交濟湯入侍時。副提調洪國榮。記事官柳孟養。記注官金鳳顯。記事官金勉柱。醫官慶絢。以次進伏訖。絢奉湯劑進前。上進御。上曰。武科三人之出。前或有之乎。國榮曰。此前所未有之事矣。上曰。會試規矩之三技取二技。似或太峻而然乎。國榮曰。規矩則不可謂之太峻。而風日不順。故擧子似不得盡其才矣。上曰。新恩政事之只是單付二望。此亦稀罕之事矣。國榮曰。如無他窠。則只付新恩。此是古例云矣。命退去。諸臣以次出。
정조 1년
丁酉十一月初三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。俄見宮墻畢築草記。許多頹圮處。未寒前能爲畢築。甚可幸也。國榮曰。非但築役之速成。頃見新築處。則比舊墻百倍堅固矣。上曰。軍門擔當設築。故能事速築堅。若使紫門築之。則必不成貌樣矣。國榮曰。然矣。上曰。鎗劍軍緊入於侍衛。不可以尋常凡軍排立。此後則軍門。別擇其有根着人。定其額數以置。好矣。國榮曰。臣當與訓將相議抄擇矣。命讀各道啓本。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵病。右承旨鄭民始坐。左副承旨徐逈修坐直。右副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書未落點。
정조 1년
下直。龜城府使權拭。懷德縣監沈定鎭。
정조 1년
傳于鄭民始曰。下直守令。晝講同爲入侍。
정조 1년
以大司諫柳戇。司諫任觀周。正言柳誼等牌不進罷職傳旨。傳于吳載紹曰。只推。
정조 1년
吳載紹啓曰。合辭方張之時。諫院連日闕啓。事甚未安。傳旨未下受由外。大司諫柳戇。司諫任觀周。正言柳誼。旣有只推之命。竝卽牌招。何如。傳曰。允。
정조 1년
大司諫柳戇啓曰。臣才職鹵莽。言議巽軟。本不合於淸朝耳目之任。而急於懲討。他不暇顧。略陳短章。粗效一日之責矣。儒臣疏中。以臣前疏爲泛說巨魁。論斥甚嚴。臣滿心惶愧。無地自容。官以諫爲名。緩於殲魁之論。則言其辜負。鈇鉞猶輕。第臣愚意。以爲龜柱逆節。方有合辭之論列。久切擧國之同憤。而後翼罪犯。獨漏懲討之啓。臣急於聲罪後翼。果有首從詳略之不同。而其後逆龜之啓。添擧必誅之義。臣雖萬萬愚迷。豈以後翼之罪。有加於龜柱。而自速緩懲討之大何也哉。此莫非臣人微言輕。不能見孚於同朝。致此論斥之峻發。揆以臺體。不可一刻蹲冒。以貽臺閣之羞。請命遞斥臣職。答曰。勿辭。亦勿退待。
정조 1년
持平金翊休啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請定配罪人趙嵎。亟寢酌處之命。仍令王府設鞫得情。夬正王法。請減死安置罪人興老。亟寢酌處之命。仍令王府設鞫得情。快正王法。答府曰。不允。
정조 1년
右議政徐命善疏曰。伏以臣。有至切之情。敢此冒控焉。臣德薄命畸。年將六旬。尙無一子之在側。而臣旣從宦。不遑身家。疾病憂患。寄托無人。昔人所云。老而無子。知擠溝壑者。殆臣之謂矣。中夜自念。未始不澘然出涕。然臣無宗祀之責。則其死之後。班祔先臣。以待親盡之日。亦是臣首丘之願。故人或勸之立後。臣顧不以爲意。乃自年來。偏被洪恩。驟躋三事之列。夫命卿立廟。厥有典常。臣若違先儒之定論。任一己之私見。終自犯於委巷之禮。則其自輕以羞朝廷。爲如何哉。臣惟是懼。已與臣從父弟黃州牧使臣命敏相議。欲以其第二子潞修爲臣之子。伏惟聖上。政先察倫。仁推繼絶。惇敍之化。常行於涵育之中。如臣情私。宜蒙矜諒。乞令有司。特允所請。俾臣得免於無後不孝之罪。千萬懇禱。答曰。省疏具悉卿懇。以卿心事。晩無一子。常以爲歎。今覽卿章。可謂慼矣。特許所請焉。仍傳曰。此批答。遣史官傳諭于右議政。
정조 1년
丁酉十一月初四日。兼春秋朴行淳。刑曹啓目。罪人李彝永。刺殺仲連。罪係一律。依法典照律啓。傳曰。依允。
정조 1년
丁酉十一月初四日辰時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀各道狀啓。命書判付。國榮曰。近日連爲開講。討論講磨之際。益有所得乎。上曰。近者連開講筵。上下酬酢問難之際。自有覺得者矣。國榮曰。聖學本自高明。不待講學益進。而帝王之學。自與匹庶有異。操存省察之工。毋或間斷。然後凡於政令施措之間。必得其宜。雖非法講之時。溫繹其已講之文。窮索其已論之義。無少作撤。則是所謂終始典學之意。伏願深留意焉。上曰。爲學之要。貴在慥慥。而每多作撤之時。此爲大可悶然者也。昨日經筵。以子貢之問貧而無諂。與孟子所云視大人藐之。發問其造詣之優劣。則金鍾秀以爲。貧以無諂。有從容自守之意。藐視大人。太露氣像。論其優劣。則貧而無諂爲難云。予意則不然。藐視大人者。觀其氣像。威武不能屈。貧賤不能移。有千萬人吾往之意。然後可以當矣。至於無諂工夫。君子以下稍能自守者。亦可爲之。與藐大人。大不相似。卿意。何如。國榮曰。聖敎誠然矣。鍾秀則以藐大人之太露圭角爲欠。而如非造詣之深。則君子以下之人。豈可有此等氣像乎。無諂之工。非不難矣。而此不過自守之工。雖中人以下之人。足可爲之矣。上曰。然矣。凡於文義究思之際。透得其深思奧意。非不爲好。而若深究別義。轉轉生疑。則易失其本義。不如察其大體。論其綱領。此所謂講究之妙法也。國榮曰。聖敎誠切當矣。命退去。諸臣以次出。